APCS พุ่งแรง 8% นิวไฮรอบ 4 เดือน รับข่าวจ่อประมูล EPC กลุ่มโรงไฟฟ้า มูลค่า 4.5 พันลบ.
APCS พุ่งแรง 8% นิวไฮรอบ 4 เดือน รับข่าวจ่อประมูล EPC กลุ่มโรงไฟฟ้า มูลค่า 4.5 พันลบ. โดย ณ เวลา 16.22 น. ราคาอยู่ที่ระดับ 4.98 บาท เพิ่มขึ้น 0.36 บาท หรือ 7.79% สูงสุดที่ระดับ 5 บาท ต่ำสุดที่ระดับ 4.68 บาท มูลค่าการซื้อขาย 5.72 ล้านบาท
5 เม.ย. 2562

ผู้สื่อข่าวรายงานว่า หุ้นบริษัท เอเซีย พรีซิชั่น จำกัด (มหาชน) หรือ APCS ณ เวลา 16.22 น. ราคาอยู่ที่ระดับ 4.98 บาท เพิ่มขึ้น 0.36 บาท หรือ 7.79% สูงสุดที่ระดับ 5 บาท ต่ำสุดที่ระดับ 4.68 บาท มูลค่าการซื้อขาย 5.72 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 4 เดือน นับตั้งแต่ราคาอยู่ที่ระดับ 4.98 บาท เมื่อวันที่ 7 ธ.ค.61
นายสุริยล อุดชาชน กรรมการผู้จัดการ บริษัท เอทู เทคโนโลยี จำกัด บริษัทย่อยของ APCS เปิดเผยว่า บริษัทเตรียมเข้าประมูลงานที่ปรึกษาและรับเหมาก่อสร้าง (EPC) กลุ่มโรงไฟฟ้าในปี 62 มูลค่ารวม 4.5 พันล้านบาท แบ่งเป็นกลุ่มงานโรงไฟฟ้าขนาดใหญ่ราว 2.5 พันล้านบาท โซลาร์ฟาร์ม 1 พันล้านบาท งานโครงการประเภท Waste to Energy 500 ล้านบาท และโครงการพลังงานน้ำ 500 ล้านบาท
ทั้งนี้ บริษัทคาดหวังจะได้รับงานราว 30% จากมูลค่าทั้งหมดที่จะยื่นประมูล หรือคิดเป็นมูลค่าราว 1.35 พันล้านบาท ซึ่งจะทำให้มูลค่างานในมือ (Backlog) สิ้นปีเพิ่มขึ้นเกินกว่า 3 พันล้านบาท จากปัจจุบันที่มีอยู่ 2.8 พันล้านบาท ขณะที่ Backlog ที่มีในขณะนี้บริษัทจะรับรู้รายได้เข้ามาภายในปีนี้ราว 2.19 พันล้านบาท และส่วนที่เหลือจะไปรับรู้ฯ ในปี 63 อีกราว 610 ล้านบาท
ด้านนายสุริยล กล่าวว่า บริษัทจะเน้นรับงาน EPC ที่ให้อัตรากำไรขั้นต้นไม่ต่ำกว่า 13% ซึ่งเป็นระดับที่สามารถแข่งขันได้ และช่วยผลักดันให้อัตรากำไรขั้นต้นของงานทั้งหมดในมือเพิ่มขึ้นมาที่เฉลี่ย 13% สูงกว่าปีก่อนที่ 11% โดยบริษัทตั้งเป้ารายได้จากงาน EPC เฉลี่ยต่อปีอยู่ที่ 2-2.5 พันล้านบาท เพื่อรักษาระดับอัตรากำไรขั้นต้นที่ดีอย่างต่อเนื่อง
นอกจากนี้ บริษัทยังรับงานที่ปรึกษาในกลุ่มพลังงานประเภทใหม่ๆที่ยังไม่เคยรับงานมาก่อน แต่มีความเชี่ยวชาญในด้านดังกล่าว คือ งานที่ปรึกษาโครงการพลังงานลมในประเทศเวียดนาม ซึ่งได้มีการเจรจากับเจ้าของโครงการไว้ทั้งหมดแล้ว มูลค่าโครงการมากกว่า 2 หมื่นล้านบาท โดยในส่วนของงานที่ปรึกษามีมูลค่าราว 500 ล้านบาท คาดว่าจะรับรู้รายได้เข้ามาในช่วงปลายปี 63
“งานดังกล่าวถือเป็นครั้งแรกที่บริษัทเข้าไปรับงานเกี่ยวกับพลังงานลม และพร้อมที่จะเข้ารับงานในกลุ่มพลังงานที่หลากหลายมากขึ้น เพื่อสร้างโอกาสในการขยายงาน ทำให้ธุรกิจสามารถมีความสามารถในการแข่งขันที่มากขึ้น” นายสุริยล กล่าว
ด้านนายอนุโรจน์ นิธิพรศรี เลขานุการบริษัท APCS กล่าววว่า บริษัทตั้งเป้ารายได้รวมในปี 62 อยู่ที่ 3.5 พันล้านบาท หรือเติบโต 20% จากปีก่อน โดยที่รายได้หลักยังคงมาจากธุรกิจ EPC ที่ตั้งเป้ารายได้ในปีนี้อยู่ที่ 2.46 พันล้านบาท ซึ่งจะมาจากการรับรู้รายได้จาก Backlog และการรับงานอื่นๆเพิ่มเติม
อีกทั้งยังมีรายได้จากธุรกิจชิ้นส่วนโลหะ ที่ตั้งเป้าไว้ที่ 990 ล้านบาท และธุรกิจผลิตและจำหน่ายน้ำดิบ ซึ่งปีนี้จะมีการสั่งซื้อจากลุกค้าเข้ามา 11 ล้านลูกบาศก์เมตร ทำให้จะมีรายได้เข้ามาราว 50 ล้านบาท ทำให้บริษัทมั่นใจว่ารายได้ในปีนี้จะเป็นไปตามเป้าหมายที่ตั้งไว้